Særligt den langtidsholdbare tørgær blev flået af hylderne. Her har gærfabrikkerne noteret sig, at tre måneders forbrug nu er udsolgt. Derfor er der nu ikke mere tørgær på lager.

- Vi plejer ikke at sælge tørgær på denne årstid og har ikke med kort varsel kunnet omstille produktionen. Så der er simpelthen udsolgt. Men vi er ikke bekymrede for, at folk ikke kan komme til at bage derhjemme, for frisk gær er der masser af, siger Nicolai Jensen, der ikke tør gætte på, hvorfor den langtidsholdbare gær har været så populær.

Han forventer, at der igen vil være langtidsholdbart tørgær på lager til april.

- Der er ingen grund til at frygte, at man ikke kan finde frisk gær. Ikke baseret på situationen hos os. Vi har i de seneste uger set forhøjede ordrer fra vores kunder. Vi har leveret alle ordrer i denne uge og kommer også til det i næste uge, lyder det beroligende fra gær-direktøren.

Hvordan tackler du den nye virkelighed? Hvordan gennemfører du dit arbejde? Hvordan får du passet dine børn? Hvordan vil du komme igennem de næste par uger, hvor Danmark er mere eller mindre lukket ned? Send dine råd og anbefalinger, gerne med en video, til 1212@dr.dk.

Han opfordrer samtidig forbrugerne til at købe ind med omtanke.

- Vi er selvfølgelig glade for, at ordrerne kommer ind og skal nok levere. Men vi er også bekymrede for fødevarespild. Vi har ikke nogen illusion om, at danskerne kommer til at bage mere. Det ville være ærgerligt, hvis denne situation fører til fødevarespild, siger Nicolai Jensen.

Direktøren bemærker, at De Danske Gærfabrikker også leverer 40 procent af verdens behov for vingær.